text: Har måske flækket menisken?
  10 oktober 2013 kl. 13.04
  Tommy Bechmann fra Sønderjyske har flækket menisken og skal muligvis opereres. Dermed ser efterårssæsonen ud til at være forbi for ham.
  - Skal jeg igennem en operation, har jeg desværre vinterferie, men vil så være klar til opstarten til forårssæsonen, siger Bechmann til bold.dk.
  - Jeg har fået taget billeder, og de viste, at menisken i mit ene knæ er flækket. Det kan godt være, at det vokser sammen af sig selv, men hvis det ikke gør det, skal jeg opereres, siger han.
  31-årige Tommy Bechmann blev skadet for fire dage siden, da Sønderjyske tabte 1-2 ude til FC København.
  Han har scoret en enkelt gang i Superligaen i denne sæson.
  Sønderjyske ligger næstsidst i Superligaen med 11 point for 11 kampe.
  